2. ปัจจัยความเสี่ยง

ในการดำเนินธุรกิจแต่ละบริษัทมีเป้าหมายและวัตถุประสงค์ในการดำเนินการที่แตกต่างกันตามสภาพแวดล้อม
ปัจจัยและองค์ประกอบต่างๆที่เกี่ยวข้องกับธุรกิจและการดำเนินงานของบริษัทเป็นสิ่งสำคัญ
ซึ่งปัจจัยต่างๆเหล่านั้นอาจส่งผลกระทบและทำให้บริษัทไม่สามารถบรรลุเป้าหมายและวัตถุประสงค์ได้ก็คือความเสี่ยง
ดังนั้นในทุกบริษัทย่อมต้องพัฒนาปรับปรุงการบริหารจัดการความเสี่ยงเพื่อให้บริษัทสามารถบรรลุเป้าหมายและวัตถุประสงค์ได้
ในส่วนของบริษัท เอส แอนด์ พี ซินดิเคท จำกัด (มหาชน)
คณะกรรมการบริษัทได้ตระหนักและให้ความสำคัญต่อการบริหารจัดการความเสี่ยงของบริษัทเป็นสิ่งสำคัญในการดำเนินงานมีการจัดโครงสร้างองค์กรและปรับเปลี่ยนตามความเหมาะสม
มีการกำหนดหน้าที่ความรับผิดชอบแต่ละหน่วยงานเพื่อให้สอดรับกับธุรกิจ
มีการกำหนดกรอบนโยบายในการดำเนินธุรกิจ
อย่างไรก็ตามความเสี่ยงที่บริษัทต้องเผชิญยังมีอยู่จำนวนมากซึ่งความเสี่ยงและการบริหารจัดการความเสี่ยงที่สำคัญประกอบด้วย

1.  ความเสี่ยงด้านกลยุทธ์

การวางแผนกลยุทธ์เป็นเครื่องมือสำคัญในการกำหนดทิศทางการดำเนินงานเพื่อให้บริษัทสามารถดำเนินการได้สำเร็จตามวัตถุประสงค์และเป้าหมายที่กำหนด
การวางแผนกลยุทธ์ที่ไม่เหมาะสมจะส่งผลกระทบต่อธุรกิจ
คณะกรรมการบริษัทจึงกำหนดให้มีการจัดทำแผนกลยุทธ์และงบประมาณเพื่อกำหนดยุทธศาสตร์ในการดำเนินธุรกิจ
โดยในการดำเนินงานได้มีการวิเคราะห์ปัจจัยที่ส่งผลกระทบต่อการดำเนินธุรกิจอันได้แก่
ปัจจัยภายใน ปัจจัยภายนอก สภาพแวดล้อมทางเศรษฐกิจ การเมือง ภาวะอุตสาหกรรม
และคู่แข่งขัน
อย่างไรก็ตามบริษัทได้มีการปรับเปลี่ยนโครงสร้างองค์กรให้เหมาะสมและสอดคล้องกับการดำเนินแผนยุทธศาสตร์ที่กำหนด
มีการกำหนดระบบการรายงานและการติดตาม เพื่อให้การดำเนินงานเป็นไปตามแผนงานที่กำหนดไว้

2.  ความเสี่ยงเกี่ยวกับต้นทุนการผลิต

บริษัททำธุรกิจเกี่ยวกับการผลิตและจำหน่ายอาหารเป็นหลัก
ซึ่งในกระบวนการดำเนินการต้นทุนการผลิตถือเป็นหัวใจสำคัญ
การผันผวนของราคาวัตถุดิบที่ใช้ในการผลิตส่งผลกระทบให้ต้นทุนของสินค้ามีการแปรผันตามต้นทุนวัตถุดิบที่เปลี่ยนแปลง
ในขณะที่ราคาการจัดจำหน่ายสินค้าและบริการของบริษัทไม่สามารถปรับระดับราคาให้สูงขึ้นตามได้
เนื่องจากอาจส่งผลกระทบต่อยอดขาย
ดังนั้นในการผลิตบริษัทได้ใช้หลักการบริหารต้นทุนของวัตถุดิบในลักษณะการสร้างพันธมิตรคู่ค้า
การสร้างระบบเครือข่าย สำหรับกลุ่มผู้จำหน่ายวัตถุดิบ การวางแผนต้นทุนในการจัดส่งสินค้า
การรับประกันราคาของวัตถุดิบ การวางแผนการผลิตให้สอดคล้องกับการขายผลิตภัณฑ์
นอกจากนี้บริษัทได้จัดให้มีหน่วยงานเพื่อทำหน้าที่วิจัยและพัฒนาผลิตภัณฑ์
เพื่อช่วยในการพัฒนาคุณภาพของผลิตภัณฑ์รวมถึงการปรับปรุงระบบงานเพื่อปรับปรุงประสิทธิภาพและประสิทธิผลของระบบการผลิตให้ดียิ่งขึ้น

3.  ความเสี่ยงด้านปฏิบัติการ

ในขบวนการดำเนินการการปฏิบัติงานของแต่ละหน่วยงานในองค์กร
ถือเป็นปัจจัยหนึ่งที่สำคัญในการขับเคลื่อนให้บริษัทสามารถบรรลุเป้าหมายและวัตถุประสงค์ที่กำหนดได้
บริษัทมีการขยายจำนวนสาขา และจุดให้บริการเพิ่มขึ้น
มีการรับพนักงานเพื่อรองรับการขยายกิจการอย่างต่อเนื่อง
ดังนั้นในการดำเนินงานหากผู้ปฏิบัติงานไม่สามารถปฏิบัติงานได้ตามภารกิจที่กำหนดได้ก็จะส่งผลให้การขับเคลื่อนองค์กรเป็นไปอย่างเชื่องช้า
ขาดประสิทธิผล คณะกรรมการบริษัทและฝ่ายบริหาร ได้ตระหนักถึงปัจจัยดังกล่าว
จึงได้จัดให้มีการฝึกอบรม เพื่อสร้างการรับรู้และเข้าใจให้แก่พนักงานแต่ละระดับชั้น
มีการจัดทำคู่มือ/แนวทางการปฏิบัติงาน สำหรับกิจกรรมที่สำคัญ
มีการแบ่งแยกหน้าที่งานเพื่อให้มีการสอบทานงานระหว่างกัน
มีการรายงานและติดตามอย่างเป็นระบบ
นอกจากนี้บริษัทได้จัดให้มีฝ่ายตรวจสอบภายในเพื่อทำหน้าที่ในการตรวจสอบและติดตาม
รวมถึงการเสนอแนะเพื่อปรับปรุงระบบงานให้มีความเพียงพอและเหมาะสมตามสภาพแวดล้อมและองค์ประกอบของกิจกรรมควบคุมเป็นสำคัญ

4.  ความเสี่ยงด้านระบบเทคโนโลยีสารสนเทศ

บริษัทมีการขยายธุรกิจ อาทิการเพิ่มจำนวนสาขา และจุดให้บริการ
ระบบเทคโนโลยีสารสนเทศจึงมีบทบาทสำคัญในการสนับสนุนการการปฏิบัติงานของหน่วยงานต่างๆ
ในองค์กรให้มีประสิทธิภาพ การเชื่อมต่อระบบงานย่อยต่างๆ
ความปลอดภัยของข้อมูลและการเข้าถึงข้อมูลในระบบงาน
การส่งผ่านข้อมูลเพื่อช่วยสนับสนุนในการจัดทำรายงานต่างๆ
ให้หัวหน้าฝ่ายงานและผู้บริหารจะเป็นส่วนช่วยให้บริษัทมีการบริหารจัดการข้อมูลที่มีประสิทธิภาพ
บริษัทจึงได้กำหนดให้มีหน่วยงานเทคโนโลยีสารสนเทศเป็นหน่วยงานที่มีหน้าที่รับผิดชอบดูแลระบบงาน
และเสริมสร้างให้องค์กรมีความพร้อมในการรองรับนวัตกรรมใหม่ๆ ทางด้านเทคโนโลยี
มีการกำหนดให้มีการจัดทำแผนแม่บททางด้านเทคโนโลยีสารสนเทศ
เพื่อให้สอดรับกับแผนธุรกิจขององค์กร
มีการจัดทำแผนความมั่นคงปลอดภัยทางด้านเทคโนโลยีสารสนเทศ แผนธุรกิจต่อเนื่อง
แผนสำรองฉุกเฉิน เพื่อช่วยในการสนับสนุนงานทางด้านเทคโนโลยีสารสนเทศ
มีการรายงานและติดตามการปฏิบัติตามแผนงานดังกล่าวข้างต้นให้ผู้บริหารรับทราบอย่างสม่ำเสมอ

5.  ความเสี่ยงด้านภัยพิบัติทางธรรมชาติ

บริษัทได้ตระหนักถึงภัยพิบัติทางธรรมชาติที่มีผลต่อการดำเนินธุรกิจปกติของบริษัท เช่น
น้ำป่าไหลหลาก น้ำท่วม ไต้ฝุ่น หนาวจัด ไฟป่า เป็นต้น
ดังนั้นจึงได้เตรียมแผนการรองรับรวมทั้งการฝึกอบรมพนักงานในการรับมือกับภัยธรรมชาติต่างๆรวมทั้งภัยที่เกิดจากอุบัติเหตุหรือจากการกระทำของมนุษย์
เช่น ไฟไหม้ การประท้วงต่างๆ โดยแผนรองรับดังกล่าวได้แบ่งเป็นระยะสั้นแบบเกิดเหตุฉุกเฉิน
และแผนระยะปานกลางถึงยาว โดยแผนระยะสั้นแบบฉุกเฉินนั้น
กรรมการผู้จัดการและผู้ที่ได้รับการแต่งตั้งให้ดำเนินการแทนได้
สามารถเข้าสั่งการเพื่อระงับหรือบรรเทาเหตุการณ์เฉพาะหน้าตามเหตุการณ์นั้นๆ
โดยมีแนวดำเนินการอยู่ในแผนปฏิบัติงานแบบฉุกเฉิน ในขณะที่แผนระยะปานกลางถึงยาว
บริษัทได้แต่งตั้งคณะทำงานขึ้นมา 1 ชุดนำโดยรองผู้จัดการใหญ่อาวุโสธุรกิจอาหารในประเทศ
โดยมีการประชุมวางแผนแนวทางดังกล่าวเป็นระยะและได้ออกแบบคู่มือเพื่อเป็นแนวทางในการปฏิบัติงานแก้ไขและบรรเทาสถานการณ์ในรูปแบบต่างๆ
รวมทั้งแผนการสื่อสารให้พนักงานได้ทราบถึงวิธีปฏิบัติงานด้วย

อย่างไรก็ตามในการดำเนินธุรกิจขององค์กรยังมีปัจจัยความเสี่ยงอื่นๆ
ที่อาจส่งผลกระทบต่อการบริหารการจัดการซึ่งคณะกรรมการและผู้บริหารได้มีการติดตามและสร้างระบบในการบริหารจัดการความเสี่ยงให้อยู่ในระดับที่ยอมรับได้
ดังนั้นการบริหารจัดการความเสี่ยงขององค์กรจึงมีการพัฒนาและปรับปรุงต่อเนื่องอย่างเป็นระบบ
ทั้งนี้เพื่อให้การดำเนินงานของบริษัทได้บรรลุเป้าประสงค์ที่กำหนดไว้